NHL-drama i natt: – Det merkeligste målet jeg har sett
– Det merkeligste målet jeg har sett, fastslo Carolinas Jeff Skinner overfor ABC etterpå. Han fikk medhold av Carolina Hurricanes-trener Bill Peters: – Jeg har aldri opplevd noe lignende. Det er så du får lyst til å riste på hodet og undre: Hva mer kan vi komme ut for? Det er helt bisart. Det som skjedde, var følgende: Arizona-backen Alex Goligoski lempet pucken inn i Hurricanes-sonen, inn i rundvantet bak målet. Keeper Ward forlot buret for å stoppe pucken med køllen. Men på en eller annen merkverdig måte satte pucken seg fast i målvaktsskinnet eller skøyta til Ward. Han sprintet tilbake i buret og satte seg delvis ned, slik at beinet hans ble liggende innenfor målstreken. Da dommeren studerte TV-bildene etterpå, så han dette - og hadde ingen annen løsning enn å dømme scoring. Heldigvis for Hurricanes hadde heller ikke Arizona-målvakten Darcy Kuemper noen stor kveld. Han slapp inn seks mål, og Hurricanes vant dermed 6 – 5. Men Carolina-laget har igjen hatt en dårlig sesong og ligger i øyeblikket an til å misse sluttspillet for niende året på rad. Ellers verdt å merke seg fra nattens NHL -kamper: Sloveneren Anze Kopitar noterte seg for fire scoringer da LA Kings ydmyket Colorado med 7 – 1. – Pucken fulgte etter meg helt fra start. Jeg forsto at det kunne bli en spesiell kveld, forklarte han smilende etterpå, ifølge nhl.com. Det er første gang på 25 år at en LA Kings-spiller lager fire mål i en kamp. Nattens NHL-resultater: Carolina Hurricanes – Arizona Coyotes 6-5, Columbus Blue Jackets – Florida Panthers 4-0, New York Islanders – Tampa Bay Lightning 6-7, Philadelphia Flyers – New York Rangers 4 – 3, Detroit Red Wings – Washington Capitals 0-1, Ottawa Senators – Edmonton Oilers 2-6, Nashville Predators – Toronto Maple Leafs 2-5, Chicago Blackhawks – Vancouver Canucks 2-5, Colorado Avalanche – Los Angeles Kings 1-7, San Jose Sharks – Vegas Golden Knights 2-1 e.f.
(Carolina Hurricanes-Arizona Coyotes 6 – 5) Hurricanes-målvakten Cam Ward kikket seg forvirret omkring for å finne ut hvor pucken befant seg. Han ante ikke at den satt fast på seg selv. Det endte med baklengsmål.